[{"text_idx": "#000000", "text": "Mae bron pob person ifanc ar lefel uwchradd yn dwli ar gerddoriaeth! Fe welwch chi nhw\u2019n gwrando ar eu hoff fandiau a chantorion pryd bynnag y byddan nhw\u2019n cael ychydig o amser i ymlacio. Hefyd, y grw\u0302p hwnnw o ddisgyblion sy\u2019n byw ac yn anadlu cerddoriaeth: fe welwch chi nhw yn yr adran bob amser egwyl a chinio yn ffurfio bandiau, canu eu hoff ganeuon, neu ymarfer eu hofferynnau. Fel cerddor, bydd cyfle i chi dreulio\u2019ch diwrnod gwaith yn rhannu\u2019r pwnc rydych yn ei garu gyda phobl ifanc a chlywed eu gwaith creadigol yn cymryd sia\u0302p. Byddwch hefyd yn dod i adnabod disgyblion y tu allan i\u2019r ystafell ddosbarth trwy\u2019r gweithgareddau allgyrsiol megis cyngherddau a sioeau, gan weld ochr wahanol i\u2019r bobl ifanc yn eich ysgol."}, {"text_idx": "#000004", "text": "Yngly\u0302n a\u0302 TAR Uwchradd Cerddoriaeth"}, {"text_idx": "#000005", "text": "Wrth astudio TAR Uwchradd Cerddoriaeth ym Met Caerdydd, byddwch eisoes yn cael eich addysgu i safon uchel ym maes cerddoriaeth (boed hynny trwy radd \u2018glasurol\u2019 cerddoriaeth neu radd mewn technoleg cerddoriaeth, cynhyrchu neu ysgrifennu caneuon \u2013 y mae galw mawr am lawer iawn am hynny gyda disgyblion). Byddwn yn eich helpu i gyfieithu\u2019r wybodaeth bwnc a\u2019r angerdd am gerddoriaeth i brofiadau dysgu sy\u2019n sicrhau bod pob person ifanc rydych chi\u2019n ei ddysgu yn cael ei gynnwys mewn profiadau cerddorol o ansawdd uchel."}, {"text_idx": "#000006", "text": "Enw Da a Rhagoriaeth Addysgu"}, {"text_idx": "#000007", "text": "Ar y campws, bydd gennych sesiynau cerddoriaeth ymarferol mewn gofodau arbenigol sy\u2019n eich galluogi i ddatblygu eich addysgegau cerddoriaeth, boed hynny\u2019n addysgu disgyblion i gyfansoddi gan ddefnyddio technoleg cerddoriaeth neu berfformio cerddoriaeth roc yn yr ystafell ddosbarth. Byddwch yn cael eich arwain gan diwtoriaid arbenigol sydd a\u0302 phrofiad helaeth fel athrawon ac arweinwyr cerddoriaeth. Byddwch hefyd yn cael eich cefnogi gan ein harddangoswr technegol ym maes technolegau cerddoriaeth a chynhyrchu byw."}, {"text_idx": "#000008", "text": "Mae gweithgareddau ymchwil ac ymholi wedi\u2019u hymgorffori yn y rhaglen i ddyfnhau ac ehangu eich ffordd o feddwl ac rydym yn gweithio\u2019n agos gyda\u2019n holl Ysgolion Partneriaeth i roi\u2019r profiadau ymarfer clinigol gorau i\u2019n myfyrwyr. Mae siaradwyr gwadd o\u2019n Hysgolion Partneriaeth a sefydliadau allanol yn cyfoethogi ac yn gwella\u2019r ddarpariaeth a addysgir."}, {"text_idx": "#000009", "text": "Byddwn ni\u2019n eich cefnogi i ddatblygu fel athrawon cerdd o safon uchel sy\u2019n gallu gwneud i gerddoriaeth ddod yn fyw a chyflwyno gwersi sy\u2019n gynhwysol ond a fydd yn herio a chyffroi pob dysgwr. Mae\u2019r rhagolygon o ran gyrfa ar o\u0302l cwblhau\u2019r rhaglen yn llwyddiannus ym Mhartneriaeth Caerdydd yn hynod gadarnhaol. Mae bron pob person graddedig yn sicrhau cynigion o waith llawn amser cyn cwblhau\u2019r rhaglen TAR ac mae llawer yn parhau i symud ymlaen yn gyflym i swyddi o gyfrifoldeb."}, {"text_idx": "#000010", "text": "Beth yw\u2019r ffordd orau o baratoi ar gyfer astudio TAR mewn Cerddoriaeth?"}, {"text_idx": "#000012", "text": "Rydym yn argymell yn gryf i arsylwi ar y pwnc sy\u2019n cael ei ddysgu mewn ystafell ddosbarth uwchradd prif ffrwd: mae sawl cyd-destun lle mae cerddoriaeth yn cael ei ddysgu, a dim ond un ohonynt yw\u2019r ystafell ddosbarth uwchradd prif ffrwd. Cofiwch fod cerddoriaeth yn faes pwnc eang iawn ac, er nad oes angen i chi fod yn arbenigwr ym mhob un ohonynt, mae angen i chi fod yn ymrwymedig i ehangu eich meddwl y tu hwnt i\u2019ch arbenigedd cerddorol eich hun fel y gallwch wasanaethu eich holl ddisgyblion. Siaradwch ag athro cerdd uwchradd a darganfod beth mae\u2019r swydd yn ei gynnwys fel eich bod chi\u2019n gwybod beth rydych chi\u2019n cofrestru amdano! Fel cerddor sy\u2019n cael ei addysgu i lefel gradd, mae\u2019n debygol y byddwch chi\u2019n perfformio, yn cyfansoddi neu\u2019n creu cerddoriaeth i lefel uchel iawn. Sut fyddwch chi\u2019n gwneud y pwnc yn hygyrch i bobl ifanc sydd ddim yn ymgysylltu a\u0302 cherddoriaeth y tu allan i\u2019r ystafell ddosbarth?"}, {"text_idx": "#000013", "text": "\u201cRydych yn adeiladu rhwydweithiau cryf gyda chyd-athrawon cerddoriaeth sydd wedi\u2019u diweddaru o ran yr ymchwil fwyaf cyfredol yn y sector addysg. Ochr yn ochr a\u0302 chanllawiau arbenigol gan fentoriaid a darlithwyr, rydych chi\u2019n dysgu ar y cyd ag athrawon o ddisgyblaethau eraill, gan rannu profiadau a thechnegau yn ystod dyddiau trawsgwricwlaidd dynodedig. Mae\u2019r offer arbenigol yn sicrhau eich bod yn barod i ddysgu unrhyw offeryn yn y dosbarth. O sosbenni dur i fandiau roc, mae gan adran gerddoriaeth Met Caerdydd y cyfan!\u201d"}, {"text_idx": "#000016", "text": "Met Caerdydd yw cartref Partneriaeth Caerdydd ar gyfer Addysg Gychwynnol i Athrawon, un o\u2019r canolfannau addysg a hyfforddiant athrawon mwyaf yn y DU. Mae gennym fwy na 60 mlynedd o brofiad ac enw da i genfigennu wrtho o ran ansawdd ein darpariaeth hyfforddi athrawon."}]